b'\n_START_ARTICLE_\nKoncepcinis automobilis\n_START_PARAGRAPH_\nKoncepcinis automobilis (angl. concept vehicle, show vehicle) \xe2\x80\x93 automobilio prototipas, skirtas naujo dizaino ar technologij\xc5\xb3 demonstracijai. Paprastai tokie automobiliai yra pristatomi automobili\xc5\xb3 parodose, norint \xc4\xafvertinti klient\xc5\xb3 d\xc4\x97mes\xc4\xaf \xc4\xaf naujus modelius, kurie atsi\xc5\xbevelgiant \xc4\xaf tai bus gaminami masinei produkcijai arba ne._NEWLINE_Koncepciniai automobiliai niekada nepaleid\xc5\xbeiami \xc4\xaf gamyb\xc4\x85, kol n\xc4\x97ra patobulinti, kad atitikt\xc5\xb3 prakti\xc5\xa1ko dizaino, saugumo ir kainos reikalavimus._NEWLINE_Bendrov\xc4\x97s \xe2\x80\x9eGeneral Motors\xe2\x80\x9c dizaineris Harley Earl laikomas pirmojo koncepcinio automobilio, Buick Y-Job, i\xc5\xa1rad\xc4\x97ju.\n_START_SECTION_\nDizainas\n_START_PARAGRAPH_\nKoncepciniai automobiliai paprastai i\xc5\xa1siskiria varikliu ar dizainu. Kai kuriuose naudojamos egzotin\xc4\x97s ar brangios med\xc5\xbeiagos, tokios kaip anglies pluo\xc5\xa1tas ar rafinuotas lydinys. Kiti turi unikal\xc5\xb3 maket\xc4\x85, kaip kad pakeliamas duris, tris, \xc5\xa1e\xc5\xa1is (ar daugiau) rat\xc5\xb3, ar specialias funkcijas, kuri\xc5\xb3 paprastai automobiliuose neb\xc5\xabna. D\xc4\x97l \xc5\xa1i\xc5\xb3 paprastai neprakti\xc5\xa1k\xc5\xb3 ar nepelning\xc5\xb3 id\xc4\x97j\xc5\xb3, dauguma koncepcini\xc5\xb3 automobili\xc5\xb3 taip ir lieka tik kompiuteriniais br\xc4\x97\xc5\xbeiniais ar maketais._NEWLINE_Neveikiantys maketai da\xc5\xbeniausiai gaminami i\xc5\xa1 va\xc5\xa1ko, molio, metalo, stiklaplastiko, plastiko ar j\xc5\xb3 kombinacijos._NEWLINE_Tik nedidel\xc4\x97 dalis koncepcini\xc5\xb3 automobili\xc5\xb3 yra tinkami naudoti, da\xc5\xbeniausiai va\xc5\xbeiuokl\xc4\x97 b\xc5\xabna pasiskolinta i\xc5\xa1 kito eksploatuojamo automobilio arba turi tam tikr\xc5\xb3 defekt\xc5\xb3. Dauguma j\xc5\xb3 negali jud\xc4\x97ti grei\xc4\x8diau nei ~16 km/val. Taip pat jie gali b\xc5\xabti gana rafinuoti, kaip, pvz., \xe2\x80\x9eGeneral Motors\xe2\x80\x9c Cadillac Sixteen modelis._NEWLINE_Kai koncepciniai modeliai yra nebereikalingi, jie paprastai yra sunaikinami, ta\xc4\x8diau kai kurie i\xc5\xa1lieka ir yra eksponuojami muziejuose ar tiesiog saugomi gara\xc5\xbeuose. Vienas nenaudojamas, bet veikiantis koncepcinis \xe2\x80\x9eFord Motor Company\xe2\x80\x9c Lincoln Futura automobilis, laikomas automobili\xc5\xb3 dizainerio George Barris parduotuv\xc4\x97je, Los And\xc5\xbeele, buvo prikeltas naujam gyvenimui kaip betmobilis, skirtas 1966 m. televizijos serialui \xe2\x80\x9eBetmenas\xe2\x80\x9c, rodyto per ABC televizijos kanal\xc4\x85.'